Республика Адыгея - Оперативнэ штабым изэхэсыгъу\nКоронавирусым зимыушъомбгъунымкIэ шъолъыр оперативнэ штабым изэхэсыгъоу иIагъэр Адыгэ Республикэм и ЛIышъхьэу КъумпIыл Мурат зэрищагъ. Непэрэ мафэм ехъулIэу Iофхэм язытет зыфэдэм къытегущыIагъэх АР-м псауныгъэр къэухъумэгъэнымкIэ иминистрэу Мэрэтыкъо Рустемрэ Роспотребнадзорым АдыгеимкIэ и ГъэIорышIапIэ ипащэу Сергей Завгороднемрэ.\nКъызэраIуагъэмкIэ, зэпахырэ узыр къызпыхьагъэхэмкIэ къэгъэлъэгъоныр процент 1,1-рэ мэхъу. Мы тхьамафэм къыкIоцI сымаджэ хъугъэхэм япчъагъэ хэхъуагъ, мы аужырэ чэщ-зымафэм коронавирусыр нэбгырэ 51-мэ къяузыгъэу агъэунэфыгъ. Пандемиер зыщыIэм щыублагъэу шъолъырым щыпсэурэ 1898-мэ мы узыр къахагъэщыгъ, пневмониер нэбгырэ 200-м ехъумэ къяолIагъ. Мы мафэхэм сымаджэхэм япчъагъэ хэпшIыкIэу нахьыбэ зыщыхъугъэхэр къалэу Мыекъуапэ, Тэхъутэмыкъое ыкIи Мыекъопэ районхэр арых.\nНепэрэ мафэм ехъулIэу мы узыр къызпыхьэгъэ нэбгырэ 311-мэ амбулаторнэу яIазэх, шъолъырым ит госпиталитIум нэбгырэ 271-рэ ачIэлъ. Реанимацием нэбгыри 6 илъ, ИВЛ аппаратым зи пыгъэнагъэп. Зыгъэпсэфыгъо мафэхэм нэбгиритIу лIагъэ. Зым жъоныгъуакIэм и 7-м щегъэжьагъэу еIазэщтыгъэх, адрэм ипсауныгъэ изытет хьылъэ дэдэу мэкъуогъум и 17-м сымэджэщым къащэгъагъ. Ушэтын тедзэу зэхащэхэрэм ауж ядунай зэрахъожьыгъэм лъапсэу фэхъугъэр къэнэфэщт.\nМы лъэныкъомкIэ непэ зыпкъитыныгъэ зэрэщымыIэр, арышъ джэгухэм, хьадагъэхэм цIыфхэр бэу ащызэхэмыхьанхэм мэхьанэшхо зэриIэр Адыгеим и ЛIышъхьэ хигъэунэфыкIыгъ. Ар зэрифэшъуашэу гъэцэкIэгъэным лъыплъэнхэу муниципалитетхэм япащэхэм, муфтиятым ыкIи епархием афигъэпытагъ. Iофхэм язытет нахь дэи мыхъуным фэшI санитарнэ шапхъэхэр зэрагъэцакIэхэрэм ренэу гъунэ лъафын зэрэфаер ахэм джыри зэ агу къыгъэкIыжьыгъ.\n— Коронавирусыр къызпыхьэгъакIэхэм алъэныкъокIэ ушэтынхэр зэхэщэгъэнхэр, узыр къяолIэным лъапсэу фэхъугъэр зэгъэшIэгъэныр ыкIи псынкIэу зэхэфыгъэныр пшъэрылъ шъхьаIэх. АщкIэ оперативнэ штабым хэтхэм зэпхыныгъэ пытэ зэдыряIэн фае. Анахьэу ар зыфэгъэхьыгъэр профильнэ министерствэмрэ Роспотребнадзорымрэ, — къыIуагъ КъумпIыл Мурат.\nРежимэу щыIэм игъорыгъоу текIыжьыгъэным ыкIи отраслэ зэфэшъхьафхэм IофшIэныр рагъэжьэжьыным афэшI санитарнэ шапхъэхэр зэкIэ гъэцэкIэгъэнхэ зэрэфаер Адыгеим и ЛIышъхьэ къыIуагъ. ГущыIэм пае зекIоным епхыгъэхэр къызэIухыжьыгъэнхэмкIэ апэрэ едзыгъом къыдыхэлъытагъэу экскурсионнэ объектхэм, шапхъэу щыIэхэр зыгъэцэкIэнхэ амал зиIэ предприятиехэм ащыщхэм яIофшIэн апэ рагъэжьэжьынэу агъэнафэ. Непэрэ мафэм ехъулIэу чIыпIэ 2113-рэ зиIэ хьакIэщ 44-мэ цIыфхэр рагъэблэгъэнхэм фэхьазырых. Коронавирусым зызэриушъомбгъурэм икоэффициент елъытыгъэщт ахэр къызызэIуахыжьыщтхэ мафэр.